Tamperelaisen vaihtoehtokulttuurin ja punkin koti Vastavirta-klubi täyttää 15 vuotta.

Klubin takahuoneen seinät ovat vuosien aikana täyttyneet eri bändien nimmareista. Seinälle päätyvät niin aloittelevat bändit kuin pidemmänkin linjan tekijät kuten vaikka Tuomari Nurmio.

Joskus seinät on maalattukin, mutta ei enää.

– Kyllä nyt on todettu, että mitäs sitä turhaan, kun tulee uutta hienoa nimeä päälle. Ei aina edes seinät riitä, vaan kattokin on otettu käyttöön. Ei muuta kuin hatunnosto nuorille vetreille hipeille, sanoo tuottaja Panu-Pekka Kotila.

Vastavirta avattiin vuodenvaihteessa 2004–2005 Tampereen Pispalassa. Sen perustivat Vastavirta ry ja Tahdonvoima Osuuskunta.

Vaikka klubi on tunnettu punkista, löytyy keikkalistalta bändejä laajammalta skaalalta.

Vastavirta on kunnostautunut muunkin vaihtoehtokulttuurin kuten poikkitaiteellisten esitysten ja eri yhdistysten tukibrunssien kotina.

Yhdeksän päivän syntymäpäiväjuhlat

Klubi on porskuttanut yhtenä Pispalan sydämenä mm. siksi, että yläkerrasta löytyy pispalalaisten olohuone eli Yläkerraksi nimetty pubi.

Toimintaa pyöritetään päivä ja vuosi kerrallaan.

– Hyvin on mennyt! Pääasia, että on pulju pystyssä, toteaa Kotila tyytyväisenä.

Mari Siltanen / Yle

Asiakaskunta vaihtelee bändistä riippuen, ja monipuolisesta porukasta klubin pyörittäjät myös iloitsevat. Ensikertalaiset kiittelevät usein paikkaa ja haluavat Perttu Piitse Koiviston ja Kotilan mukaan tulla uudelleen.

– Moni on ollut utelias, että mikä ihmeen paikka ja todennut lopulta, että tämähän on kiva, Kotila sanoo.

Synttäreitä juhlitaan helmikuun alussa. Kakkukahvit saattavat jäädä väliin.

– Eipä täällä kakkuja kauheesti jaella. Se on poikkeavaa, että yhdeksän päivää joka päivä on ohjelmaa ja live-musaa. Yleensä ei ole ihan niin paljon, sanoo Perttu Piitse Koivisto.